เบี้ย10เดือนทะลุ3.7แสนล้าน
คาดทั้งปีเติบโตได้แค่12% เร่งเยียวยาจ่ายเคลมน้ำท่วม
22 ธ.ค. 2554

คาดทั้งปีเติบโตได้แค่12% เร่งเยียวยาจ่ายเคลมน้ำท่วม
คปภ.เผยยอดขาย 10 เดือนแรกธุรกิจประกันทั้งระบบ ทำเบี้ยได้ 3.78 แสนล้านบาท เพิ่มขึ้น 12.98%
นายอำนาจ วงศ์พินิจวโรดม ผู้ช่วยเลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในเดือน ม.ค.-ต.ค.ที่ผ่านมา ธุรกิจประกันภัยมีการเติบโตเพิ่มขึ้น 12.98% เมื่อเทียบกับช่วงเดียวกันของปีก่อน ที่มีเบี้ยประกันภัยรับโดยตรงรวมทั้งสิ้น 3.78 แสนล้านบาท 
ทั้งนี้ แบ่งเป็นธุรกิจประกันชีวิต 2.63 แสนล้านบาท เติบโตจากช่วงเดียวกันของปีก่อน 12.2% จากการขยายตัวของการประกันภัยประเภทสามัญที่เพิ่มขึ้น 14.43% เป็นเบี้ยประกันภัยจำนวน 2.21 แสนล้านบาท และการประกันภัยอุบัติเหตุส่วนบุคคลเพิ่มขึ้น 10.65% เป็นเบี้ยประกันภัยจำนวน 4,137 ล้านบาท 
ธุรกิจประกันวินาศภัยได้เบี้ย 1.15 แสนล้านบาท ขยายตัวจากช่วงเดียวกันของปีก่อน 14.79% จากการเติบโตของการประกันภัยเบ็ดเตล็ดที่ขยายตัว 18.1% มีเบี้ยประกันภัยรวมทั้งสิ้น 3.61 หมื่นล้านบาท เป็นการขยายตัวของการประกันอุบัติเหตุส่วนบุคคลเพิ่มขึ้น 27.87% มีเบี้ยประกันภัยจำนวน 1.27 หมื่นล้านบาท และการขยายตัวของการประกันความเสี่ยงภัยทรัพย์สิน 22.98% เป็นเบี้ยประกันภัยจำนวน 1.07 หมื่นล้านบาท 
อย่างไรก็ตาม การประกันภัยรถมีส่วนแบ่งตลาดสูงสุดคิดเป็นสัดส่วน 59.52% ของเบี้ยประกันภัยรวมทั้งสิ้น โดยมีเบี้ยประกันภัยจำนวน 6.88 หมื่นล้านบาท เพิ่มขึ้น 14.88% เมื่อเทียบกับช่วงเดียวกันของปีก่อน 
นายอำนาจ กล่าวว่า หากธุรกิจประกันภัยยังสามารถขยายตัวอย่างต่อเนื่อง คาดว่าสิ้นปี 2554 ธุรกิจประกันภัยจะเพิ่มขึ้น 12.10% และมีสัดส่วนเบี้ยประกันภัยต่อผลิตภัณฑ์มวลรวมภายในประเทศ หรือ GDP อยู่ที่ 4.44%
สำหรับเหตุการณ์อุทกภัยที่มีผลกระทบต่อธุรกิจประกันภัยนั้น คาดว่าจะมีความเสียหายประมาณ 2.62 แสนล้านบาท แยกเป็นความเสียหายของลูกค้าอุตสาหกรรม 2.28 แสนล้านบาท และความเสียหายของลูกค้าภาคครัวเรือน 3.37 หมื่นล้านบาท 
คปภ.ยังได้มีมาตรการให้ความช่วยเหลือแก่ประชาชนด้วยการให้คำปรึกษา โดยจัดโครงการ “ประกันภัยร่วมใจ ช่วยผู้ประสบภัยน้ำท่วม” ขึ้นระหว่างวันที่ 2124 ธ.ค.นี้ ณ ศูนย์นิทรรศการและการประชุมไบเทค บางนา
&amp;&lt;2288;